گۆشەگیرکەردەی ڕێبەر عەبدوڵا ئۆجالانی جە ئیمرالی بییەن بە ئاژەی جیهانی و سات بەسات دژبەرێ گۆشەگیریەکەی زیاتەرێ مەبانە. پەیوەست پانەیە بە پێشەنگی هونەرمەند ئەستەر بەژارنۆ کە جە ئوردووگاو ئاووس خوێز-و نازییەکانە ڕزگارش بییەن، ۲۱ کەسایەتیێ و ئەکادیمیسیەنێ ئەڵمانیێ پەی دمایی ئاۋردەی بە گۆشەگیری ڕێبەر ئۆجالانی نامێۋەشان پەی ئەنگێلا مێرکل ڕاوێژکارەو ئەڵمانیای کیاستێنە و دلێشەنە داۋاش ۋنە مەکەرانە فشار بۋزۆنە سەرو تورکیای هامپەیمانیش تا دمایی بە گۆشەگیریەکەی باۋەرۆنە.
جە نامەکێنە ئومان:
هەزاران کەسێ پەی کۆتایی ئاۋردەی بە گۆشەگیری ئیمرالی مانشان جەواردەی گێرتەن و تەندروستیشان دژوارەن و ئینا مەتەرسیەنە. مشیۆم تورکیا بە پاو پەیماننامەو مافو مرۆڤو ئەورووپای مامەڵە چەنی مانگێرەکان و داۋاکاریەکەیشان بکەرۆنە کە ۋەڵتەر ئیمزاش کەردەن و گەرەکەن دەستوبرد کۆتایی بە گۆشەگیرکەردەی بەڕێز ئۆجالانی باۋەرۆنە کە داۋاکاری چالاکگەرە مانگێرەکان. مشیۆم تورکیا پەی چارەسەری و ئاشتی چەنی کوردی دەست بە گفتوگۆ بکەرۆۋە و سەرجەم پارلمانتارێ، هامشارەدارێ و بندکریێ سیاسییەکان ئازادێ بکەرۆنە. پەی بەدیئامای ئانێچە، پنەۋازەن حکومەتو ئەڵمانیا بەسەرۆکایەتی ئەنگێلا مێرکلێ کە هامپەیمانو تورکیایەن و کۆنسەو ئەورووپای فشاری سیاسی بۋزانە سەرو تورکیای. مشیۆم بزانیۆنە تا ئۆجالان بە موخاتەب نەگێریۆنە جە تورکیا دۆزەو کوردی ئاشتیانە چارەسەرە نمەبۆنە.ئەگەر  ئانێچە نەکریۆنە دۆخەکێ زیاتەر جە ئیسەی ئاڵۆزتەرە مەبۆنە و ڕا پەی کۆچبەری هەزاران کەسی ڕوو بە ئەورووپای مەکەرۆۋە".
نامێ کەسایەتییەکان کە نامەکێشان ئیمزا کەردێنە:
